Toshkent shahar aholisini asosiy turdagi qishloq xoʻjaligi va chorvachilik mahsulotlari bilan kafolatli taʼminlash tizimini yanada takomillashtirish chora-tadbirlari toʻgʻrisida
(resolution, 2017-11-21)

Toshkent shahar aholisi isteʼmoli uchun asosiy turdagi qishloq xoʻjaligi va chorvachilik mahsulotlarini sifatli va maqbul narxlarda kafolatli yetkazib berilishini taʼminlash, ularni uyushgan savdosini tashkil etish, ichki isteʼmol bozorida ushbu mahsulotlar narxlarini barqarorlashtirish uchun yetarli miqdorda zaxirasini yaratish maqsadida Vazirlar Mahkamasi qaror qiladi: 1. Oʻzbekiston Respublikasi Qishloq va suv xoʻjaligi vazirligi, Iqtisodiyot vazirligi va Toshkent shahar hokimligining Toshkent shahar hokimligi muassisligida shahar aholisiga asosiy turdagi qishloq xoʻjaligi va chorvachilik mahsulotlarini tizimli yetkazib berish, qayta ishlash va zaxirasini yaratishga ixtisoslashgan “Toshkent agro zaxira xizmat” davlat unitar korxonasini (keyingi oʻrinlarda Davlat korxonasi deb ataladi) tashkil etish toʻgʻrisidagi taklifi maʼqullansin. 2. Toshkent shahar hokimligi belgilangan tartibda Davlat korxonasi ustavini ishlab chiqsin va tasdiqlasin hamda uni davlat roʻyxatidan oʻtkazilishini taʼminlasin. 3. Quyidagilar Davlat korxonasining asosiy vazifalari etib belgilansin: Toshkent shahar aholisiga, jumladan aholi yashash mavzelariga asosiy turdagi qishloq xoʻjaligi va chorvachilik mahsulotlarini (keyingi oʻrinlarda mahsulot deb ataladi) oʻz vaqtida yetkazib berilishi va sotilishini taʼminlash, ichki isteʼmol bozorida mahsulotlar narxlarini barqarorlashtirish; agrosanoat sohasidagi tashkilotlar, dehqon va fermer xoʻjaliklaridan tayyor mahsulotlarni sotib olish, saqlash, qayta ishlash, konservatsiya qilish, qadoqlash va sotish; mahsulotlar zaxirasini yaratish ishlarini tashkil etish hamda qish va bahor mavsumida ularning narxlari sunʼiy ravishda oshib ketishini oldini olish chora-tadbirlarini amalga oshirish; Toshkent shahrining tumanlarida mahsulotlar savdosini amalga oshiruvchi shoxobchalar, savdo doʻkonlarini tashkil etish hamda dehqon va fermer xoʻjaliklari tomonidan oʻzlari yetishtirgan mahsulotlarni ushbu shoxobchalar va savdo doʻkonlarida sotilishini taʼminlash; mahsulotlarni yetishtirish maqsadida Toshkent viloyati Ohangaron tumanida joylashgan qishloq xoʻjaligiga moʻljallangan yerlardan foydalanish; oʻzi yetishtirgan mahsulotlarni qayta ishlaydigan tashkilotlar faoliyatini yoʻlga qoʻyish va ularni Toshkent shahar aholisiga maqbul narxlarda uyushgan savdosini tashkil etish. 4. Toshkent viloyati hokimligi, Oʻzbekiston Respublikasi Qishloq va suv xoʻjaligi vazirligi, Yer resurslari, geodeziya, kartografiya va davlat kadastri davlat qoʻmitasi, Oʻrmon xoʻjaligi davlat qoʻmitasi bilan birgalikda, tajriba tariqasida, Davlat korxonasiga Toshkent viloyatining Ohangaron tumani, “Birlik”, “Shodmalik”, “Gʻallaquduq” va “Doʻstlik” massivlari hududidan qishloq xoʻjalik faoliyatini amalga oshirish uchun 10 ming gektardan kam boʻlmagan yer uchastkasini biriktirilishini hamda chorvachilik faoliyatini amalga oshirish uchun “Ohangaron” oʻrmon xoʻjaligi hududidan 20 ming gektardan kam boʻlmagan yer uchastkalarini oʻrnatilgan tartibda ijaraga berilishini taʼminlasin. 5. Toshkent viloyat hokimligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasi fermer xoʻjaliklari va tadbirkorlik subyektlariga qulay sharoitlar yaratish maqsadida Toshkent viloyatining Ohangaron tumanida boʻsh turgan va samarali foydalanilmayotgan bino va inshootlar roʻyxatini shakllantirib, oʻrnatilgan tartibda Davlat korxonasiga berilishini taʼminlasin. 6. Toshkent shahar va Toshkent viloyati hokimliklariga: biriktirilgan hududda qishloq xoʻjaligi va chorvachilik faoliyatini amalga oshirish uchun belgilangan tartibda fermer xoʻjaliklari va boshqa tadbirkorlik subyektlarini jalb qilish, yer maydoni joylashgan hududdagi tuman hokimligi, Davlat korxonasi va tadbirkorlik subyektlari (fermer xoʻjaliklari) oʻrtasida ixtiyoriy ravishda tuzilgan uch tomonlama shartnoma asosida faoliyatni yoʻlga qoʻyish; jalb qilingan fermer xoʻjaliklari va boshqa tadbirkorlik subyektlari faoliyati uchun zarur shart-sharoitlarni yaratish; Toshkent shahrining ichki isteʼmol bozorida mahsulotlar narxlarini barqarorlashtirish boʻyicha tegishli ishlarni amalga oshirish vazifalari yuklatilsin. 7. Toshkent shahar hokimligiga Davlat korxonasining asosiy vazifalari bajarilishini taʼminlash maqsadida mahsulotlarni sotish uchun Toshkent shahar tumanlaridagi aholi yashash mavzelarida namunaviy loyihadagi kichik yengil tipdagi savdo doʻkonlarini (dala doʻkonlarini) joylashtirishga ruxsat berilsin. 8. Tijorat banklariga Davlat korxonasiga 3 yildan kam boʻlmagan muddatga imtiyozli kreditlar ajratish tavsiya etilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — qishloq va suv xoʻjaligi vaziri Z.T. Mirzayev va Toshkent shahar hokimi R.J. Usmanov zimmasiga yuklansin.